Diari Oficial de la Generalitat Valenciana


Sumari del DOGV 7061, del 05-07-2013 (2013/6630)

RESOLUCIÓ de 6 de juny de 2013, del director general de Justícia, per la qual es resol inscriure la modificació dels Estatuts del Col·legi Oficial de Dentistes de Castelló i se'n disposa la publicació en el Diari Oficial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7061

Data del DOGV
:   05-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6630


Data del document
:   06-06-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 6 de juny de 2013, del director general de Justícia, per la qual es resol inscriure la modificació dels Estatuts del Col·legi Oficial de Dentistes de Castelló i se'n disposa la publicació en el Diari Oficial de la Comunitat Valenciana. [2013/6630]  
Vist l'expedient de modificació estatutària instruït a instàncies del Col·legi Oficial de Dentistes de Castelló, inscrit amb el número 84 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus estatuts en el Registre esmentat, atenent els següents  
  
Fets  
Primer. El president del Col·legi Oficial d'Odontòlegs i Estomatòlegs de Castelló va presentar, en data 19 de juliol de 2010, sol·licitud d'inscripció de modificació dels seus estatuts.  
Segon. El Servici d'Entitats Jurídiques de la llavors Conselleria de Justícia i Administracions Públiques va informar que la sol·licitud presentada implicava un canvi en la denominació del Col·legi, i que una vegada acordat, si és el cas, el canvi de denominació, es procediria a sotmetre els estatuts presentats als tràmits de control de legalitat; no obstant això, es va comunicar una sèrie d'observacions prèvies.   
  
Tercer. Una vegada aprovat, per mitjà del Decret 37/2013, d'1 de març, del Consell, el canvi de denominació del Col·legi, a la seua actual denominació, Col·legi Oficial de Dentistes de Castelló, el Servici d'Entitats Jurídiques de la Conselleria de Governació i Justícia va sol·licitar, atés el temps transcorregut des de la primera sol·licitud, que aportara nova documentació en relació a la seua petició inicial.   
Quart. El president del Col·legi Oficial de Dentistes de Castelló va presentar, en data 12 d'abril de 2013, sol·licitud d'inscripció de modificació dels seus estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Quint. El text final de la modificació estatutària del Col·legi Oficial de Dentistes de Castelló va ser aprovat per l'Assemblea General del Col·legi el 28 de maig de 2010, segons certificat del secretari del Col·legi, amb el vistiplau del president, de data 2 d'abril de 2013.  
Sext. No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, de Consell de la Generalitat Valenciana, que la desplega, s'han d'assumir les observacions prèvies formulades pel Servici d'Entitats Jurídiques per mitjà d'ofici de 29 de setembre de 2010, i resulta necessari actualitzar el text amb la denominació oficial de «Generalitat» adoptada amb la nova redacció de l'Estatut d'Autonomia de la Comunitat Valenciana que fa la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol. Així mateix, ha sigut necessari procedir en el text dels estatuts, en l'article 18, apartat 3, paràgraf c), in fine, a la supressió de l'atribució relativa al Consell General, atés que els estatuts han de regular únicament i exclusivament el funcionament del Col·legi Oficial de Dentistes de Castelló i se n'han d'excloure les referències a altres organitzacions, d'acord amb allò que s'ha comunicat en el punt 3 de l'ofici mencionat.   
  
Séptim. El text modificat dels estatuts figura com a annex de la present resolució i ací es considera reproduït.  
  
Fonaments de dret  
Primer. Revisats els Estatuts del Col·legi Oficial de Dentistes de Castelló, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Els estatuts han sigut aprovats amb els requisits i les formalitats previstos en el dit article i en els estatuts del Col·legi.  
  
Segon. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries aplicables de manera pertinent, es dicta la següent resolució:  
  
Primer  
Inscriure la modificació dels Estatuts del Col·legi Oficial de Dentistes de Castelló en el Registre de Col·legis Professionals i de Consells Valencians Professionals de la Comunitat Valenciana, amb els canvis de redacció indicats en el fet sext.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 6 de juny de 2013.- El director general de Justícia: Julián Ángel González Sánchez.  
  
  
  
  
Estatuts del Col·legi Oficial de Dentistes de Castelló  
  
TÍTOL I  
Disposicions generals i relacions amb les administracions públiques  
  
CAPÍTOL I  
Disposicions generals  
  
Article 1. Naturalesa jurídica  
L'Il·lustre Col·legi Oficial de Dentistes de Castelló, des d'este moment Col·legi, és una corporació de dret públic amb personalitat jurídica pròpia i plena capacitat per al compliment dels seus fins.  
  
L'Il·lustre Col·legi Oficial de Dentistes de Castelló és independent de les administracions públiques, sense perjuí de les relacions de dret públic que mantinguen i de l'exercici de les competències i funcions que els deleguen.  
El Col·legi estarà integrat pels professionals dentistes de la província de Castelló.  
  
Article 2. Jurisdicció territorial  
L'àmbit del Col·legi s'estendrà a tot el territori de la província de Castelló.  
La seua jurisdicció territorial és provincial i la seua seu se situa en la ciutat de Castelló de la Plana.  
  
Article 3. Règim jurídic  
El funcionament i règim jurídic del Col·legi, en l'àmbit de la seua competència, es regirà pels presents estatuts, i en allò no previst per la Llei 2/1974, de 13 de febrer, de Col·legis Professionals, i per la Llei 6/1997, de 4 de desembre, de Consells i Col·legis Professionals de la Comunitat Valenciana, així com per totes aquelles normes que afecten o regulen el funcionament d'este Col·legi i regulen el lliure accés a les activitats de servicis i el seu exercici.  
També seran aplicables totes les lleis i els reglaments que afecten este Col·legi en la seua condició de corporació de dret públic.  
  
Article 4. Col·legiació  
Pertanyeran obligatòriament al Col·legi de Dentistes tots els dentistes que tinguen la titulació que els permeta accedir a l'exercici de la professió, i la practiquen, en qualsevol de les seues modalitats, ocasionalment o permanentment, per compte propi o d'altri.  
Amb caràcter voluntari, s'admetrà la col·legiació sense exercici.  
  
Article 5. Principis  
Els estatuts del Col·legi garantiran l'estructura democràtica, la participació dels col·legiats i el seu caràcter representatiu.  
En l'actuació de tots els òrgans del Col·legi regiran els principis d'independència, representativitat, activitat democràtica i seguretat jurídica.  
  
CAPÍTOL II  
Relacions amb les administracions públiques  
  
Article 6. Relació amb les administracions públiques  
El Col·legi, a través dels seus òrgans, es relacionarà amb l'Administració autonòmica a través de la conselleria que resulte competent, d'acord amb la llei que regula els col·legis professionals de la Comunitat Valenciana.  
  
Article 7. Relació amb organismes col·legials  
El Col·legi estarà representat en el Consell General de Dentistes de la Comunitat Valenciana i, igualment, estarà integrat en el Consell General de Col·legis de Dentistes d'Espanya, en el qual participarà plenament, d'acord amb els seus estatuts.  
  
TÍTOL II  
Denominació, tractament, domicili, territorialitat i escut  
  
CAPÍTOL ÚNIC  
  
Article 8. Denominació  
El Col·legi es denominarà «Il·lustre Col·legi Oficial de Dentistes de Castelló».  
  
Article 9. Tractament  
El Col·legi tindrà el tractament d?«Il·lustre» i el seu president el d?«Il·lustríssim», i queda, d'acord amb la seua tradició, sota l'empara i l'advocació patronal de santa Apol·lònia.  
  
Article 10. Domicili  
El Col·legi establix la seua seu en la ciutat de Castelló de la Plana, carrer de les Adoberies, número 77, baixos (CP 12768), i podrà ser modificada per acord de la Junta de Govern aprovat en Assemblea General.  
  
Article 11. Escut  
L'escut seguix les directrius del Consell General, és a dir, hi predomina una creu de Malta de color verd oliva, en les aspes laterals i superior de la qual porta el lema següent: LABORA - PRO - SALUTEM. En l'aspa inferior la paraula és ORIS, que indica que la ubicació del nostre quefer professional està en la boca de les persones.  
En el centre, sobre un fons groc clar, es representa un espillet bucal, arma bàsica de la nostra professió, sobre el qual ascendix un àspid, element clàssic en tots els emblemes mèdics.  
Rodejant les aspes de la creu de Malta hi apareixen, formant una corona, les fulles de coca, que representen la matèria vegetal d'on procedix la nostra anestèsia.  
Davall de l'aspa inferior hi ha un rètol xicotet amb l'acrònim CODCS.  
I rodejant el conjunt mencionat apareixen dos cercles concèntrics amb fons blau, dins dels quals figura la inscripció següent: «Col·legi Oficial de Dentistes de Castelló».  
  
TÍTOL III  
Fins, competències i règim jurídic  
  
CAPÍTOL I   
Fins i competències  
  
Article 12. Fins del Col·legi de Dentistes   
Són fins essencials del Col·legi de Dentistes:  
a) La regulació i l'ordenació, en l'àmbit territorial de la seua competència, de l'exercici de la professió de dentista.  
b) La representació exclusiva de la professió de dentista.  
c) El dictat, la salvaguarda i l'observança dels seus principis ètics, deontològics i jurídics.  
d) La promoció permanent dels nivells científic, deontològic, social, cultural, econòmic i laboral dels seus col·legiats.  
e) La defensa dels interessos professionals d'estos.  
f) La contribució a la consecució del dret a la protecció de la salut bucal i estomatognàtica de les persones i a la regulació justa i equitativa de la seua assistència sanitària corresponent.  
g) La protecció dels interessos dels consumidors i usuaris dels servicis dels col·legiats.  
  
Article 13. Funcions del Col·legi de Dentistes  
Per a la consecució dels seus fins, correspon al Col·legi, en el seu àmbit territorial respectiu, l'exercici de les funcions que els atribuïx la legislació sobre col·legis professionals, les disposicions emanades de la Comunitat Valenciana i, en especial, les següents:  
a) Representar la professió davant d'organismes públics, institucions, entitats privades, altres organitzacions professionals i, en general, la societat.  
Correspon especialment a l'organització col·legial l'elaboració, la discussió i l'aprovació amb les entitats d'assegurança lliure de malaltia d'un conveni marc per a la prestació d'assistència col·lectiva, sense perjuí del que disposa la legislació sobre col·legis professionals.  
  
b) Exercitar la defensa de la professió davant de l'Administració, institucions, tribunals, entitats i particulars, amb legitimació per a ser part en aquells litigis que afecten els interessos professionals, i exercitar el dret de petició, d'acord amb la llei.  
c) Elaborar, vigilar el compliment i fer complir els codis ètic i deontològic en la pràctica professional dels dentistes.  
d) Mantindre i perfeccionar, de manera continuada, el nivell científic, cultural i deontològic dels col·legiats, per mitjà de l'organització i la promoció de les activitats cientificoculturals que servisquen a esta finalitat.  
e) Exercir les funcions que li siguen delegades per les diferents administracions públiques i col·laborar amb estes en l'organització d'estudis, l'emissió d'informes, l'elaboració d'estadístiques, la participació en consells o organismes consultius i altres activitats relacionades amb els seus fins.  
f) Perseguir i denunciar l'intrusisme i la il·legalitat dins de la professió, així com informar públicament sobre aquelles actuacions que puguen ser enganyoses per a la població o s'aprofiten de la bona fe dels usuaris.  
g) Elaborar la informació necessària per a facilitar l'accés a la vida professional dels nous titulats.  
h) Vetlar pel dret de la societat que la salut bucal i estomatognàtica siga atesa per professionals legalment facultats i proporcionada en condicions dignes i competents.  
i) Facilitar als tribunals del seu àmbit territorial, i d'acord amb les lleis, la relació de col·legiats que puguen ser requerits per a intervindre com a pèrits en els assumptes judicials, o designar-los per si mateixos, segons siga procedent.  
j) Ordenar l'activitat professional dels col·legiats, en l'àmbit de les seues competències, per a vetlar per l'ètica i la dignitat professional, i pel respecte degut als drets dels particulars, i exercir la facultat disciplinària en l'orde professional i col·legial.  
k) Vigilar la publicitat professional, amb subjecció a les lleis, vetlant per la protecció de la salut i el respecte dels principis ètics i deontològics de la professió.  
l) Dirimir, en compliment del que disposen els estatuts col·legials o per mitjà de laude vinculant, si s'hi sotmeten, les divergències entre col·legiats per raó de l'exercici de la professió.  
m) Formalitzar contractes o convenis marc amb societats asseguradores o igualadors amb ple respecte del que disposa la Llei de Defensa de la Competència.  
n) Mantindre una relació constant i activa amb la universitat, per a rebre i proporcionar orientacions actuals i útils, i per al coneixement de les característiques desitjables per als nous professionals.  
o) Proposar a les autoritats competents les mesures necessàries per a obtindre el major perfeccionament del sistema assistencial, tant privat com públic, i promoure i fomentar tota iniciativa que tinga per objecte la seua millor eficàcia.  
p) Establir el règim econòmic del Col·legi i tots els òrgans que cree.  
  
q) Editar les publicacions necessàries per a la informació general i científica de tots els col·legiats, així com les circulars i els cursos que siguen necessaris.   
r) Participar en els òrgans consultius de l'Administració en la matèria de competència de la professió quan aquella ho requerisca o resulte de les disposicions aplicables.   
s) Aprovar els seus estatuts i reglaments de règim interior.  
t) Evacuar l'informe preceptiu sobre tots els projectes de normes de la Generalitat que afecten la seua professió.   
u) Aquelles funcions que redunden en benefici de la protecció dels interessos dels consumidors i usuaris dels servicis dels col·legiats. A este efecte, hauran de constituir comissions o òrgans unipersonals dotats de facultats per a analitzar, informar, resoldre, mitjançar o arbitrar reclamacions dels consumidors i usuaris relacionades amb els servicis prestats.  
  
v) Atendre les sol·licituds d'informació sobre els col·legiats i sobre les sancions fermes a ells imposades, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, de Lliure Accés a les Activitats de Servicis i el seu exercici, o qualsevol altra que la substituïsca o modifique.  
  
  
  
CAPÍTOL II  
Règim jurídic  
  
Article 14. Competències orgàniques  
La competència és irrenunciable i s'exercirà pels òrgans col·legials que la tinguen atribuïda com a pròpia, excepte en els casos de delegació, substitució o avocació, previstos legalment o en estos estatuts.  
  
Article 15. Eficàcia i nul·litat  
1. El règim jurídic dels actes de l'organització col·legial que estiguen subjectes al dret administratiu es regirà pel que disposa la legislació sobre col·legis professionals i sobre el règim jurídic de les administracions públiques, o la que la substituïsca o modifique.  
2. La notificació d'acords que haja de ser personal es realitzarà en el domicili professional que es tinga comunicat al Col·legi. A falta d'això, es procedirà a la notificació dels acords pels mètodes subsidiaris previstos en la legislació vigent.  
3. En tot cas, els acords, les decisions i les recomanacions dels òrgans col·legials observaran els límits de la Llei 15/2007, de 3 de juliol, de Defensa de la Competència, així com els de qualsevol altra normativa que la substituïsca o modifique.  
  
Article 16. Recursos  
1. Els actes dels diferents òrgans col·legials són directament impugnables davant de la jurisdicció competent, amb l'esgotament previ dels recursos corporatius procedents, si és el cas.  
2. Contra les resolucions dels òrgans de representació i govern col·legials i els actes de tràmit que determinen la impossibilitat de continuar un procediment o produïsquen indefensió, els que tinguen un interés legítim, personal i directe podran interposar recurs de reposició contra els que esgoten la via administrativa, i d'alçada contra els que no l'esgoten, en els terminis i en la forma previstos per la legislació vigent.  
  
3. Transcorreguts tres mesos des de la interposició del recurs, s'entendrà denegat, amb la qual cosa quedarà expedita la via procedent.  
4. Una vegada esgotats els recursos corporatius, els actes subjectes al dret administratiu es recorreran directament davant de la jurisdicció contenciosa administrativa.  
5. La interposició del recurs no suspendrà l'execució de l'acte impugnat. No obstant això, l'òrgan a què competisca la resolució del recurs podrà suspendre l'execució de l'acte recorregut en els casos i en la forma previstos en l'article 111 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
TÍTOL IV  
Incorporacions, classes de col·legiats, incapacitats i   
baixes en el col·legi professional  
  
CAPÍTOL I   
Incorporacions i classes de col·legiats  
  
Article 17. Incorporacions  
1. Els qui pretenguen realitzar activitats pròpies dels dentistes en qualsevol de les seues modalitats estan obligats a sol·licitar, abans de l'inici de l'activitat professional per compte propi o d'altri, al servici d'entitats públiques o privades, o com a soci professional d'una societat professional, la inscripció en el col·legi professional corresponent a la localitat on radique el seu domicili professional únic o principal.  
2. Per a la incorporació a un col·legi oficial de dentistes es requerirà acreditar, com a mínim, les condicions generals d'aptitud següents:  
  
a) Ser major d'edat.  
b) Estar en possessió d'un, almenys, dels títols legalment exigibles per a l'exercici d'activitats pròpies de dentista.  
c) No estar incapacitat, excepte en la col·legiació sense exercici.  
d) No trobar-se inhabilitat per a l'exercici professional.  
e) Satisfer la quota d'ingrés que determine el Col·legi. La quota d'ingrés no podrà superar en cap cas els costos associats a la tramitació de la inscripció.  
f) Acceptar per escrit els estatuts, el codi deontològic, les normatives i les disposicions col·legials.   
3. El Col·legi Oficial de Dentistes disposarà els mitjans necessaris perquè les sol·licituds d'incorporació es puguen tramitar per via telemàtica, d'acord amb el que preveu l'article 18 següent.  
4. Per a exercir en localitats pertanyents a diferents col·legis oficials espanyols bastarà la incorporació al col·legi oficial del domicili professional principal. Tant el col·legi oficial de col·legiació com el/s col·legi/s oficial/s de destí podran controlar l'activitat dels col·legiats. A este efecte, els col·legis afectats cooperaran i utilitzaran els mecanismes oportuns de comunicació. Sense perjuí d'això, els col·legis no podran exigir als dentistes que exercisquen en un territori diferent del de col·legiació cap comunicació ni habilitació, ni el pagament de contraprestacions econòmiques diferents d'aquelles que exigisquen habitualment als seus col·legiats per la prestació de servicis de què siguen beneficiaris i que no es troben coberts per la quota col·legial.  
  
5. En cas de desplaçament temporal d'un dentista d'un altre estat membre de la Unió Europea caldrà ajustar-se al que disposa la normativa vigent en aplicació del dret comunitari relativa al reconeixement de qualificacions (Reial Decret 1837/2008, de 8 de novembre, pel qual s'incorpora a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, relativa al reconeixement de qualificacions professionals, i qualsevol altra normativa que la substituïsca, modifique o desplegue).  
6. A falta de col·legiació, el Col·legi Oficial de Dentistes informarà l'autoritat administrativa competent del possible exercici il·lícit del professional que estiga exercint sense la col·legiació preceptiva.  
  
  
Article 18. Finestreta única  
1. El Col·legi de Dentistes disposarà d'una pàgina web perquè, a través de la finestreta única prevista en la Llei 17/2009, de 23 de novembre, de Lliure Accés a les Activitats de Servicis i el seu exercici, o qualsevol altra que la substituïsca o modifique, els dentistes puguen realitzar tots els tràmits necessaris per a la col·legiació, el seu exercici i la seua baixa en el col·legi oficial corresponent, per via electrònica i a distància i, en particular, i sense ànim exhaustiu, puguen:  
  
a) Obtindre tota la informació i els formularis necessaris per a l'accés a l'activitat de dentista i el seu exercici.  
b) Presentar tota la documentació i sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en què tinga la consideració d'interessat i rebre la notificació corresponent dels actes de tràmit preceptius i la seua resolució pel col·legi.   
  
d) Ser convocats pel seu col·legi a les juntes generals ordinàries i extraordinàries i rebre tota la informació relacionada amb l'activitat pública o privada del seu col·legi, i que s'oferisca als ciutadans en general, i als consumidors i usuaris dels servicis dels dentistes col·legiats, de forma clara, inequívoca i gratuïta, la informació que en cada moment siga oportuna sobre l'exercici de la professió de dentista en l'àmbit territorial del col·legi, que inclourà necessàriament: a) L'accés al registre de col·legiats, que estarà permanentment actualitzat i on constaran el nom i cognoms de tots els dentistes habilitats per a exercir la professió, així com el seu domicili professional i títol en virtut del qual estiguen habilitats; b) L'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de Societats Professionals; c) Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el Col·legi Oficial; d) Les dades de les associacions o organitzacions de consumidors i usuaris a qui els destinataris dels servicis dels dentistes puguen dirigir-se per a obtindre assistència; e) El contingut dels codis deontològics.  
  
2. El Col·legi de Dentistes adoptarà les mesures necessàries per a implantar, i mantindre actualitzada, la pàgina web prevista en l'apartat anterior. La pàgina web podrà ser creada pel Col·legi o pel Consell General per a aquells col·legis oficials que, per raons econòmiques o d'eficàcia acorden adherir-se a la pàgina web que implantarà el Consell General. En tot cas, totes les pàgines web que es creen per l'organització col·legial dels dentistes estaran operativament vinculades i a este efecte incorporaran les mesures tecnològiques que siguen necessàries.  
3. En execució del que preveu l'apartat anterior, i als efectes de poder mantindre les funcions col·legials en els casos de col·legiació en diversos àmbits territorials i en benefici dels consumidors i usuaris:  
  
a) Les juntes de govern dels col·legis oficials notificaran al Consell General, en el termini màxim de cinc dies hàbils, totes les incorporacions, altes, baixes, horaris d'exercici declarats, incapacitats, inhabilitacions, sancions i la resta d'informació dels seus col·legiats que siga rellevant, a fi d'incorporar-les a la seua base de dades centrals.  
b) El Consell General traslladarà la seua informació sobre incorporacions, altes, baixes, incapacitats, inhabilitacions i sancions dels col·legis oficials, així com els horaris d'exercici declarats, per a posar-la a disposició de la totalitat de l'organització col·legial dels dentistes, en el termini màxim de cinc dies hàbils des de la recepció de la notificació corresponent.  
c) Els col·legis oficials notificaran al Consell General, per a la seua inscripció en el Registre General de Societats Professionals, les inscripcions practicades en els seus registres de societats professionals respectius mensualment, dins dels primers quinze dies naturals de cada mes en relació amb les inscripcions practicades durant el mes anterior, sense perjuí de la comunicació immediata d'aquelles inscripcions que consideren de prioritari coneixement públic (entre altres, les relatives a les imposicions de sancions disciplinàries i la dissolució de la societat professional).   
4. Sense perjuí de la sanció que corresponga imposar en cas de comissió d'alguna de les infraccions previstes en l'apartat n) de l'article 30 o en l'apartat p) de l'article 31, el Col·legi mantindrà indemne el Consell General de qualssevol danys o perjuís, incloent-hi gastos i sancions, que este puga patir com a conseqüència de: a) La falta de remissió en termini, o de la remissió incompleta o incorrecta, al Consell General, de la informació referida en l'apartat 3 anterior; b) La falta de funcionament, o el funcionament erroni de la finestreta única prevista en l'apartat 1 anterior. El col·legiat a qui es puga imputar l'acció o l'omissió generadora dels dits danys o perjuís reintegrarà al Consell General, bé directament o a través del Col·legi Oficial, l'import d'estos en el termini de deu dies comptat des del moment en què el Consell General els haja patit.  
  
Article 19. Classes de col·legiats  
1. Als fins d'estos estatuts, els col·legiats es classifiquen en:  
a) Numeraris en exercici.  
b) Numeraris sense exercici.  
c) De mèrit.  
d) D'honor.   
2. Seran col·legiats numeraris en exercici aquells que estiguen incorporats al Col·legi i facultats, per tant, per a l'exercici professional, i no pertanguen a les categories restants.  
3. Seran col·legiats numeraris sense exercici aquells dentistes que opten per pertànyer al Col·legi sense realitzar cap activitat professional.  
  
4. Seran col·legiats de mèrit aquells que complisquen 30 anys de pertinença en l'organització col·legial, amb la categoria de numeraris, i hagen complit l'edat de 65 anys.  
5. Seran col·legiats d'honor aquelles persones, dentistes o no, a les quals el Col·legi conferix esta distinció per raó dels mèrits contrets en l'àmbit dels interessos de la professió.   
6. Per a obtindre els graus de col·legiat de mèrit i de col·legiat d'honor, els interessats hauran de fer una sol·licitud formal a la Junta de Govern del Col·legi, que en atenció als seus mèrits decidirà. Ambdós graus de col·legiat estaran exempts del pagament de quotes col·legials i la mateixa Junta de Govern decidirà la compatibilitat o no amb l'exercici professional, el seu dret de vot en les eleccions del Col·legi i la seua possible candidatura a estes.  
  
CAPÍTOL II  
Incapacitats i baixes  
  
Article 20. Causes d'incapacitat i inhabilitació  
1. Es consideren causes d'incapacitat per a l'exercici de la professió de dentista les següents:  
a) Els impediments físics o psíquics que, per la seua naturalesa o intensitat, no permeten el compliment de la funció professional característica.  
b) La inhabilitació o suspensió expressa per a l'exercici de professió en virtut de resolució judicial o corporativa ferma.  
2. Les incapacitats desapareixeran quan cessen les causes que les hagen motivat o s'haja extingit la responsabilitat disciplinària d'acord amb els presents estatuts.  
  
Article 21. Pèrdua de la condició de col·legiat  
1. Es perdrà la condició de col·legiat per alguna de les causes següents:  
a) Baixa voluntària, per cessament en l'activitat professional en l'àmbit territorial del col·legi respectiu.  
b) Inhabilitació legal per a l'exercici de la professió.  
c) Sanció disciplinària ferma d'expulsió del Col·legi.  
d) Impagament de les quotes col·legials durant un màxim de tres mesos, amb requeriment previ de pagament a este efecte en el domicili que consta en els arxius del col·legi.  
2. En cas de sobrevindre incapacitats físiques i/o psíquiques provades que impedisquen l'exercici professional, l'interessat podrà optar entre donar-se de baixa en el Col·legi o continuar col·legiat com a no exercent.  
  
Article 22. Tancament de clínica   
La pèrdua de la condició de col·legiat, una vegada evacuats els tràmits administratius previstos per la llei, comportarà no poder treballar en cap clínica o el cessament de tota activitat professional en esta, en els supòsits d'exercici en clínica pròpia i individual. El Col·legi adoptarà les mesures convenients per a l'atenció dels pacients i els drets dels heretats, si és el cas.  
  
TÍTOL V  
Drets, deures dels col·legiats i prohibicions  
  
CAPÍTOL I   
Drets i deures dels col·legiats  
  
Article 23. Drets dels col·legiats  
Corresponen als col·legiats els drets següents:  
a) Exercir la professió amb plena llibertat, dins del marc jurídic, deontològic i estatutari.  
b) Participar en la gestió corporativa i, per tant, exercir el dret de petició, el vot i el d'accés als llocs i càrrecs directius, per mitjà dels procediments i amb els requisits establits estatutàriament.  
  
c) Demanar i obtindre del Col·legi l'assistència i la protecció que puga necessitar per al bon exercici de la professió.  
d) Ser defesos, a petició pròpia, per l'organització col·legial, quan siguen vexats o perseguits sense motiu, en ocasió de l'exercici professional.  
e) Ser representats per l'organització col·legial i les seues assessories jurídiques i rebre el seu suport quan necessiten presentar reclamacions fonamentades a les autoritats, tribunals, entitats públiques privades i en aquelles divergències que sorgisquen en ocasió de l'exercici professional. Aniran a càrrec del col·legiat els gastos i les costes jurídiques que el procediment ocasione, excepte decisió contrària dels òrgans de govern en el cas que estes reclamacions siguen d'interés general.  
f) Pertànyer a les institucions de previsió i ajuda social, assistencials, culturals i científiques de què estiga dotada l'organització col·legial.  
  
g) Rebre formació professional continuada.  
h) Percebre honoraris.  
i) Qualssevol altres drets que resulten d'estos estatuts o dels estatuts col·legials respectius.  
  
Article 24. Deures dels col·legiats  
1. És deure fonamental de tot col·legiat, encara que la professió s'exercisca a través d'una societat professional, exercir la professió d'acord amb la més pura ètica i dins de l'esperit que dimana dels presents estatuts i del codi deontològic.  
2. Són també deures dels col·legiats, encara que la professió s'exercisca a través d'una societat professional, entre altres, els següents:  
  
a) Ajustar l'actuació professional a les exigències legals i estatutàries de l'organització col·legial i sotmetre's als acords vinculants adoptats pels diferents òrgans.  
b) Satisfer les quotes i càrregues, ordinàries i extraordinàries, en la quantia i de la manera que l'organització col·legial establisca.  
c) Portar amb màxima lleialtat les relacions amb l'organització col·legial i amb els altres col·legiats.  
d) Vetlar per la qualitat de les seues prestacions i per la bona imatge professional, i notificar a l'organització col·legial l'existència d'instal·lacions il·legals i d'activitats contràries a la bona pràctica i al codi deontològic de què tinguen coneixement.  
e) Ajustar qualsevol activitat publicitària relacionada amb l'exercici professional al que disposen les lleis i els codis ètic i deontològic de la professió dictats en desplegament d'estes.   
f) Complir qualsevol requeriment que els faça l'organització col·legial en matèria professional.  
g) Jurar o prometre, si és el cas, el compliment dels deures dels càrrecs col·legials per als que puguen haver sigut triats.  
h) Posar a disposició dels seus pacients informació sobre l'adreça postal, el número de telèfon, el número de fax i l'adreça de correu electrònic en què el pacient puga interposar queixes o reclamacions ?que, si és el cas, hauran de ser resoltes en el termini màxim d'un mes- o sol·licitar informació sobre el servici contractat o oferit.  
i) Comunicar al Col·legi, a l'efecte de la constància en els seus expedients personals, a més de la informació referida en el paràgraf h) anterior:  
- Els càrrecs que s'ocupen en relació amb la professió.  
- Les activitats específiques, de caràcter professional, que exercisquen.  
- Els canvis de residència o domicili professional.  
- La denominació i el domicili social de les societats professionals a través de les quals exercisquen, com a socis o no, la professió, així com tots els altres aspectes d'estes previstos legalment en el cas que el dit exercici s'efectue com a soci professional.  
- Les adreces dels gabinets o consultoris on oferixen prestacions professionals.  
j) Abstindre's d'exercir, conjuntament amb la professió de dentista, activitats que hagen sigut declarades incompatibles per una norma amb rang de llei en desplegament del que preveu l'article 2.5 de la Llei 2/1974, de 13 de febrer, de Col·legis Professionals.  
k) Qualsevol altre que es desprenga de les prescripcions d'estos estatuts dels compresos en els particulars de cada col·legi oficial o consell autonòmic i de les prescripcions ètiques, deontològiques i jurídiques que es troben en vigor. Els serà aplicable el règim sancionador que s'arreplega en estos estatuts.  
3. En el cas que la professió s'exercisca a través d'una societat professional, esta també serà directament responsable del compliment dels deures referits.  
  
CAPÍTOL II  
Prohibicions als col·legiats  
  
Article 25. Prohibicions  
En general, es prohibix expressament als col·legiats realitzar pràctiques professionals contràries al que disposa la legislació vigent o les normes ètiques, deontològiques i jurídiques de la professió de dentista, estipulades en el seu codi i normatives de desenrotllament. Específicament, tot col·legiat s'abstindrà de:   
a) Oferir l'eficàcia garantida de procediments curatius o de mitjans personals que no hagen rebut la confirmació d'entitats científiques o professionals de prestigi reconegut.  
b) Emprar mitjans no controlats científicament per al tractament dels malalts.  
c) Dissimular o fingir l'aplicació d'elements diagnòstics i terapèutics.  
d) Efectuar manifestacions o divulgar notícies en qualsevol forma que donen a entendre coneixements, tècniques, resultats o qualitats especials de les quals càpia deduir comparacions amb l'activitat professional d'altres col·legiats, llevat que estes comparacions complisquen els requisits previstos en la legislació en matèria de publicitat que siga aplicable, en cada moment, als servicis sanitaris.  
e) Realitzar pràctiques dicotòmiques.  
f) Desviar pacients des de consultes públiques de qualsevol índole cap a consultes particulars, pròpies o alienes, amb fins lucratius.  
g) Tolerar o encobrir en qualsevol forma a qui, sense títol suficient, o no homologat, o sense estar col·legiat, exercisca la professió de dentista.  
h) Exercir la professió de dentista en qualsevol consultori, gabinet, clínica o centre assistencial, siga o no de la seua propietat, en el qual tinga coneixement de pràctiques il·legals per part d'altres persones, encara que s'efectuen fora de la seua presència i en hores diferents de les del seu exercici professional.   
i) Permetre l'ús d'instal·lacions professionals pròpies a persones que, inclús tenint títol suficient per a exercir com a dentista, no es troben incorporats a algun col·legi del territori nacional o no hagen efectuat les comunicacions previstes en la normativa aplicable en cada moment a la prestació de servicis en la Unió Europea, excepte a companys forans per a atendre familiars desplaçats amb ells, en situacions d'urgència.  
  
j) Prestar el nom per a figurar com a director facultatiu, responsable sanitari o dentista assessor o semblant en consultori, gabinet o centre assistencial d'esta naturalesa que no dirigisca i atenga o assessore personalment i directament, o que no s'ajuste a les lleis vigents o els presents estatuts, o en què es violenten les normes deontològiques.  
k) Emprar fórmules, signes o llenguatges impropis de la professió de dentista en les receptes, o prescriure en aquelles que porten noms comercials, de cases productores o indicacions que puguen servir d'anunci o publicitat, sempre que estes mencions no estiguen previstes en els models aprovats a este efecte.  
l) Acceptar remuneracions o beneficis de cases comercials relacionades amb l'activitat professional dels dentistes en concepte de comissió, propaganda, provisió de clients o qualsevol altre motiu diferent d'un assessorament científic encomanat i d'acord amb les normes vigents, llevat que això estiga permés per la normativa aplicable en relació amb la venda i distribució de medicaments i productes sanitaris.  
  
m) Exercir la professió de dentista quan s'evidencien alteracions orgàniques, psíquiques o hàbits tòxics, confirmables per reconeixement mèdic, que l'incapaciten per al dit exercici.  
n) Anunciar o difondre publicitàriament prestacions de servicis que vulneren la legislació vigent o els preceptes establits en estos estatuts i el codi deontològic en desplegament d'esta.  
p) Efectuar manifestacions públiques, o a través dels mitjans de comunicació de qualsevol naturalesa, que puguen suposar un perill per a la salut bucal o estomatognàtica de la població, o un desprestigi per a l'organització col·legial, els seus òrgans de govern o per als col·legiats.  
  
o) Efectuar competència deslleial.  
  
TÍTOL VI  
Règim disciplinari  
  
CAPÍTOL I  
Principis generals  
  
Article 26. Normativa aplicable  
1. El règim disciplinari dels dentistes es regirà pel que disposa la llei, estos estatuts i la restant normativa col·legial que els despleguen.  
  
2. El Consell General podrà dictar les normes necessàries per a aclarir i interpretar les conductes previstes en els presents estatuts, així com per a integrar-hi aquelles noves accions que vagen sorgint.  
  
3. En especial, el Consell General dictarà un codi deontològic d'aplicació per a tota la col·legiació.  
  
Article 27. Responsabilitat disciplinària  
1. Els col·legiats estan subjectes a responsabilitat disciplinària i hi incorreran en els supòsits i les circumstàncies establits en estos estatuts. La dita responsabilitat està basada en els principis, tant ètics i deontològics com legals, que vertebren l'exercici professional del dentista. En cap cas serà obstacle l'exercici de l'activitat professional a través d'una societat professional per a l'aplicació efectiva als col·legiats, siguen socis professionals o no, del règim disciplinari previst en el present títol.  
  
2. El règim disciplinari establit en estos estatuts s'entén sense perjuí de les responsabilitats de qualsevol orde en què incórreguen els col·legiats en el desenrotllament de la professió.  
3. Les societats professionals estan subjectes a responsabilitat disciplinària i hi incorreran en els supòsits i les circumstàncies establits en la llei i en estos estatuts si cometen alguna de les infraccions previstes en els articles 29 a 31 següents. La responsabilitat disciplinària de la societat professional s'entendrà sense perjuí de la responsabilitat disciplinària que corresponga al professional actuant, siga soci o no d'esta.  
  
  
CAPÍTOL II  
Infraccions i sancions  
  
Article 28. Faltes disciplinàries  
Les faltes disciplinàries es classificaran en lleus, greus i molt greus.  
  
Article 29. Faltes lleus  
Es consideraran faltes lleus:  
a) L'incompliment de les normes establides sobre documentació col·legial, o que haja de ser tramitada per conducte del Col·legi, així com la falta de comunicació al Registre Mercantil o al Col·legi de la constitució d'una societat professional o de les modificacions posteriors de socis, administradors o del contracte social.   
b) La desatenció respecte al compliment dels deures col·legials, com ara no correspondre als requeriments o peticions de resposta o informes sol·licitats pel Col·legi.   
c) L'incompliment de les normes estatutàries o dels acords adoptats pel Consell General, pel Consell Autonòmic, si és el cas, o pel col·legi respectiu, llevat que constituïsquen falta d'entitat superior.   
  
d) Les simples irregularitats en l'observació de la normativa sanitària vigent, sense transcendència directa per a la salut pública.   
e) La infracció de qualssevol altres deures o prohibicions previstos en els articles 24 i 25 d'estos estatuts o la normativa aplicable restant, quan no meresca la qualificació de greu o molt greu.  
  
Article 30. Faltes greus  
Es consideraran faltes greus:  
a) La indisciplina deliberadament rebel enfront d'òrgans de govern col·legials i, en general, la falta greu del respecte degut a aquells.  
  
b) La negligència reiterada en el compliment de les obligacions col·legials.  
c) Els actes o les omissions que atempten a la moral, el decor, la dignitat, el prestigi i la honorabilitat de la professió, o siguen contraris al respecte degut als col·legiats.  
d) Indicar una qualificació o títol que no es posseïsca.  
e) La infracció culpable o negligent del secret professional.  
f) No correspondre a la sol·licitud de certificació o informació dels pacients en els termes ètics i deontològics.  
g) L'emissió d'informes o expedició de certificats amb falta a la veritat.  
h) Efectuar promeses o garantir resultats terapèutics amb finalitats publicitàries o de captació de pacients.  
i) Realitzar publicitat professional no permesa per les lleis.  
j) La inobservança dels requisits, controls i precaucions exigibles en l'activitat, servicis i instal·lacions.  
k) La reincidència en la comissió de faltes lleus. S'entendrà que hi ha reincidència quan es cometa més d'una falta lleu en el termini de dos anys.  
l) Per als membres de les juntes de govern dels col·legis, incomplir els acords de l'Assemblea del Consell.  
m) La falta d'adaptació de les societats constituïdes abans de l'entrada en vigor de la Llei 2/2007, de Societats Professionals, al que esta disposa, abans del dia 15 de juny de 2008, sempre que, després de la dita data, la societat haja exercit l'activitat professional de dentista.  
  
n) Per part del membre responsable de la Junta de Govern del Col·legi, no comunicar al Consell General, en els terminis previstos en l'article 16 anterior, les modificacions produïdes en el Registre de Col·legiats i en el Registre de Societats Professionals del Col·legi, quan no se'n derive un perjuí concret als ciutadans.  
  
Article 31. Faltes molt greus  
Es consideraran faltes molt greus:  
a) Qualsevol conducta constitutiva de delicte en matèria professional.  
b) L'atemptat contra la dignitat de les persones en ocasió de l'exercici professional.  
c) La desatenció maliciosa o intencionada dels pacients, incloent-hi qualsevol atemptat contra els seues interessos.  
d) La infracció dolosa del secret professional.  
e) L'encobriment o qualsevol tipus d'empara prestat a l'intrusisme professional.  
f) L'obertura de consultes sense complir la normativa vigent, en particular la relativa a l'autorització administrativa sanitària prèvia i la relativa a matèria de seguretat i higiene, amb risc per als pacients o el personal auxiliar.  
g) La coacció, amenaça, represàlia o qualsevol altra forma de pressió greu exercida sobre els òrgans professionals en l'exercici de les seues competències.  
h) Totes aquelles faltes que es realitzen de forma conscient i deliberada, sempre que es produïsca un dany greu.  
i) La reincidència en la comissió d'infraccions qualificades com a greus. S'entendrà que hi ha reincidència quan es cometa més d'una falta greu en el termini de dos anys.  
j) L'incompliment de les normes sobre ús d'estupefaents, així com la pràctica professional amb els efectes de substàncies alcohòliques o tòxiques.  
k) La denegació d'auxili en situacions de necessitat o per raons discriminatòries.  
l) La vulneració de les normes que regulen la contractació de professionals per a exercir l'activitat de dentista.  
m) L'exercici de l'activitat professional de dentista sense haver subscrit l'assegurança de responsabilitat civil exigida legalment.  
n) L'exercici de la professió de dentista conjuntament amb el d'activitats que hagen sigut declarades incompatibles per una norma amb rang de llei en desplegament del que preveu l'article 2.5 de la Llei 2/1974, de 13 de febrer, de Col·legis Professionals.  
o) L'incompliment de les previsions legals en relació amb els requisits de capital, composició d'òrgans d'administració i representació de les societats professionals, ja siga per mitjà d'acords públics o per mitjà d'acords privats o actuacions concertades entre els socis.  
  
p) Per part del membre responsable de la Junta de Govern del Col·legi, no comunicar al Consell General, en els terminis previstos en l'article 16 anterior, les modificacions produïdes en el Registre de Col·legiats i en el Registre de Societats Professionals del Col·legi, quan se'n derive un perjuí concret als ciutadans.  
  
Article 32. Sancions  
1. Per raó de les faltes previstes en el present capítol, l'òrgan competent pot imposar les sancions següents:  
- Als col·legiats:  
a) Amonestació privada, verbal o per escrit.  
b) Amonestació pública, per mitjà de la publicació de la resolució sancionadora ferma en els òrgans d'expressió col·legials.  
c) Multa per import de 10 a 100 quotes col·legials mensuals.  
d) Suspensió temporal de l'exercici professional, per un termini no inferior a un mes ni superior a dos anys.  
e) Expulsió del Col·legi.  
- A les societats professionals:  
a) Amonestació privada, verbal o per escrit, dirigida als seus administradors.  
b) Amonestació pública, per mitjà de la publicació de la resolució sancionadora ferma en els òrgans d'expressió col·legials.  
c) Multa per import entre el 0,5 i el 3 per cent del seu volum de negocis en l'exercici immediat anterior al de la comissió de la infracció.  
  
d) Baixa temporal del Registre de Societats Professionals, per un termini no inferior a un mes ni superior a dos anys, temps durant el qual la societat professional no podrà exercir l'activitat professional de dentista.  
e) Exclusió definitiva del Registre de Societats Professionals, moment a partir del qual la societat professional no podrà exercir l'activitat professional de dentista.  
2. Les faltes lleus seran sancionades amb amonestació privada o pública tant en el cas que el subjecte actiu d'estes siga un col·legiat com una societat professional.  
3. Les faltes greus seran sancionades:   
- En el cas que el subjecte actiu d'estes siga un col·legiat, amb amonestació pública i multa de deu a cinquanta quotes col·legials, o amb suspensió de l'exercici professional per temps fins a sis mesos i multa de deu a cinquanta quotes col·legials.  
- En el cas que el subjecte actiu d'estes siga una societat professional, amb amonestació pública i multa per import entre el 0,5 i l'1,5 per cent del seu volum de negocis en l'exercici immediat anterior al de la comissió de la infracció, o amb baixa temporal del Registre de Societats Professionals, per un termini inferior a sis mesos.  
  
4. Les faltes molt greus seran sancionades:  
- En el cas que el subjecte actiu d'estes siga un col·legiat, amb suspensió de l'exercici professional per temps superior a sis mesos i inferior a dos anys o multa de cinquanta-una a cent quotes col·legials mensuals.  
- En el cas que el subjecte actiu d'estes siga una societat professional, amb multa per import entre l'1,6 i el 3 per cent del seu volum de negocis en l'exercici immediat anterior al de la comissió de la infracció, o amb baixa temporal del Registre de Societats Professionals, per un termini entre sis mesos i un dia i dos anys.  
5. La reiteració en la comissió de faltes molt greus podrà sancionar-se:   
- En el cas que el subjecte actiu d'estes siga un col·legiat, amb l'expulsió del col·legi oficial respectiu.  
- En el cas que el subjecte actiu d'estes siga una societat professional, amb l'exclusió definitiva del Registre de Societats Professionals. En qualsevol dels casos, l'acord sancionador s'haurà d'adoptar amb el vot a favor, com a mínim, de dos terceres parts dels membres de l'òrgan competent.  
6. Tant les sancions de suspensió temporal de l'exercici professional com la d'expulsió del Col·legi portaran annexa la inhabilitació per a incorporar-se a qualsevol altre col·legi mentres la sanció estiga vigent.  
  
7. Cada una de les sancions disciplinàries previstes en els apartats anteriors comportarà l'obligació d'esmenar o corregir els defectes i les irregularitats observats; rectificar les situacions o conductes improcedents; executar, en definitiva, l'acord que, simultàniament, s'adopte per l'òrgan competent arran de fets deduïts i comprovats durant la tramitació de l'expedient, i abonar els gastos ocasionats amb motiu de la tramitació dels expedients disciplinaris o dels requeriments que s'hagen hagut d'efectuar per conducte notarial per a les notificacions oportunes.  
  
8. Per a la imposició de sancions, el Col·legi haurà de graduar la responsabilitat de l'inculpat en relació amb la naturalesa de la infracció comesa, la transcendència d'esta i la resta de circumstàncies modificatives de la responsabilitat, i té potestat per a imposar la sanció adequada, encara que siga més d'una la que s'establisca per a cada tipus de faltes. En tot cas, per a la qualificació i determinació de la correcció aplicable es tindran en compte les circumstàncies següents:  
a) La gravetat dels danys i perjuís causats al pacient, terceres persones, professionals o Col·legi.  
b) El grau d'intencionalitat, imprudència o negligència.  
c) La contumàcia demostrada o desacatament a l'òrgan competent durant la tramitació de l'expedient.  
d) La duració del fet sancionable.  
e) Les reincidències.  
9. Les resolucions que imposen sancions per faltes greus o molt greus, una vegada fermes en via administrativa, podran ser donades a conéixer a les autoritats sanitàries, a tercers interessats i a la població en general utilitzant els mitjans de comunicació que es consideren oportuns.  
10. Les sancions de suspensió d'exercici professional i de les conductes que puguen afectar la salut bucodental pública seran comunicades a les autoritats sanitàries i governatives.  
11. Les sancions que s'imposen a les societats professionals consistents en la baixa temporal o en l'exclusió definitiva del Registre de Societats Professionals seran comunicades al Ministeri de Justícia i al registre mercantil en què la societat sancionada estiga inscrita.  
  
  
Article 33. Extinció de la responsabilitat disciplinària  
La responsabilitat disciplinària s'extingirà:  
a) Per mort de l'inculpat.  
b) Per compliment de la sanció.  
c) Per prescripció de les infraccions o de les sancions, de conformitat amb el que disposa la legislació sobre el procediment administratiu.  
  
d) Per acord del col·legi respectiu, ratificat pel Consell Autonòmic i, si no n'hi ha, pel Consell General.  
  
  
TÍTOL VII  
Procediment disciplinari  
  
CAPÍTOL ÚNIC  
  
Article 34. Procediment  
1. No podrà imposar-se cap sanció disciplinària sense expedient previ instruït a este efecte, d'acord amb el procediment establit en el present capítol i d'acord amb el que disposa la llei, estos estatuts i la normativa col·legial restant que els despleguen.  
2. El Consell General aprovarà un reglament del procediment per a l'exercici de la potestat sancionadora, que s'aplicarà per tots els col·legis que hi pertanguen.  
3. Fins que no s'aprove el reglament previst en el paràgraf anterior, s'aplicaran els principis continguts en el Reial Decret 1398/1993, de 4 d'agost, pel qual s'aprova el Reglament del Procediment per a l'Exercici de la Potestat Sancionadora, o la norma que el substituïsca o modifique.  
  
Article 35. Competència  
1. La potestat sancionadora correspon a la Junta de Govern. No obstant això, l'enjudiciament i la sanció de les faltes comeses pels membres de les juntes de govern dels col·legis seran competència del Consell Autonòmic o, si no n'hi ha, del Consell General.  
2. En el cas d'infraccions comeses per professionals no pertanyents al col·legi oficial en la jurisdicció del qual s'hagen comés, este instruirà i resoldrà l'expedient sancionador, i comunicarà el resultat al col·legi oficial en què estiguen col·legiats.  
3. En tots els casos, abans d'imposar-se qualsevol sanció serà escoltada la Comissió Deontològica, l'informe de la qual no serà vinculant.  
4. Els acords sancionadors, una vegada ferms, seran immediatament executius.  
5. Els col·legis donaran compte immediat al Consell Autonòmic i al Consell General de les resolucions dictades en els expedients disciplinaris incoats, per mitjà de remissió d'una còpia d'estes.  
6. El Consell General, l'Autonòmic, i els col·legis oficials portaran un registre de sancions i estaran obligats a conservar l'expedient fins a l'extinció de la responsabilitat disciplinària. Les sancions disciplinàries fermes es faran constar en l'expedient personal del col·legiat o, si és el cas, en el full obert a la societat professional en el Registre de Societats Professionals.  
Estes anotacions es cancel·laran d'ofici una vegada transcorregut el termini d'un any comptat des del dia de compliment o prescripció de la sanció.  
  
TÍTOL VIII  
Òrgans de govern  
  
CAPÍTOL I   
Estructura   
  
Article 36. Dels òrgans de Col·legi  
El govern del Col·legi estarà presidit pels principis de democràcia, autonomia i participació col·legial.  
El Col·legi serà regit pels òrgans següents:  
- La Junta de Govern és l'òrgan encarregat de l'execució dels acords de l'Assemblea General i assumix la direcció i l'administració del Col·legi amb subjecció al que establixen els presents estatuts.  
- L'Assemblea General de Col·legiats i la Junta de Govern. Es podran crear aquelles seccions que s'estime convenient per a la bona marxa i govern del Col·legi.  
  
CAPÍTOL II  
Junta de Govern  
  
Article 37  
La Junta Govern estarà integrada per:  
a) El president.  
b) El vicepresident.  
c) El secretari.  
d) El vicesecretari.  
e) El tresorer comptador.  
f) Vocals, el nombre dels quals podrà ser augmentat o disminuït per acord de l'Assemblea General.  
  
Article 38. Reunions de la Junta de Govern  
La Junta de Govern es reunirà ordinàriament una vegada al mes com a mínim, i extraordinàriament quan ho sol·licite almenys un terç dels seus membres o les circumstàncies ho aconsellen.  
Les convocatòries per a les reunions de la Junta de Govern es faran per la Secretaria, amb mandat previ de la Presidència, que fixarà l'orde del dia, amb tres dies d'antelació almenys. Es formularan per escrit i per qualsevol mitjà de comunicació que en deixe constància i aniran acompanyades de l'orde del dia corresponent. El president tindrà facultat per a convocar, en qualsevol moment, amb una antelació de 24 hores amb caràcter d'urgència la Junta de Govern, quan les circumstàncies així ho exigisquen.   
Els acords es prendran per majoria simple dels assistents: en cas d'empat en la votació, decidirà amb vot de qualitat el president.  
  
  
Article 39. Facultats de la Junta de Govern  
Són facultats de la Junta de Govern:  
1) Representar el Col·legi davant dels poders públics i organismes oficials.   
2) Realitzar les gestions que siguen necessàries en benefici dels col·legiats.  
3) Promoure tots aquells temes i qüestions que s'estimen necessaris en benefici de la professió de dentista.  
4) Prestar la cooperació necessària a les administracions públiques en general, siguen la central, l'autonòmica o locals.  
5) Informar, com a pèrits, en aquells temes en què siga requerida.  
6) Prestar col·laboració a les autoritats administratives, acadèmiques, en general, en aquelles qüestions que interessen la professió.  
7) Representar davant de la hisenda pública estatal o autonòmica el col·lectiu professional que enquadra.  
8) Exigir el compliment de les normes relatives a l'exercici professional d'acord amb el que establixen les lleis en estos estatuts, o les que es puguen dictar per les autoritats competents.  
9) Vetlar per la bona actuació dels col·legiats en l'exercici de la professió i exigir el compliment de les normes relatives a la deontologia professional.  
10) Imposar als col·legiats, si és el cas, les correccions disciplinàries que s'establixen en els presents estatuts, i donar compte, quan calga, a les autoritats competents de les conductes que puguen ser constitutives de delicte, o constituïxen un risc per a la salut dentària.  
  
11) Inspeccionar, d'acord amb el que establixen estos estatuts, les clíniques dentals dels col·legiats, prèviament a l'obertura, i emetre informes favorables o desfavorables en les sol·licituds realitzades a les autoritats sanitàries.  
12) Denunciar davant de les autoritats sanitàries, judicials i governatives en general aquells establiments on es practique la professió de dentista sense posseir les condicions establides en estos estatuts, o les disposicions vigents, aquells que es troben regentats per persones no professionals o per titulats que no estiguen col·legiats, i personar-se en els procediments en el tràmit i instant que, en dret, pertoque.  
  
Perseguir l'intrusisme professional en qualsevol de les seues formes, utilitzant a este efecte les accions legals pertinents davant de les autoritats judicials, sanitàries i governatives en general.  
13) Instruir els expedients disciplinaris corresponents, d'acord amb el procediment que estiga vigent en el moment de la seua iniciació.  
  
14) Dirimir i/o resoldre conflictes i/o discrepàncies entre col·legiats, entre estos i els seus pacients, o entre estos i les diferents administracions, empreses o companyies amb què tinguen subscrit contractes.  
15) Declarar, amb l'examen mèdic previ pertinent i les altres proves que s'estimen, la incapacitat d'un col·legiat per a l'exercici professional quan es mostren alteracions evidents que així ho aconsellen.  
16) Estudiar la regulació de les relacions contractuals de qualsevol classe entre els professionals i els seus clients, informar sobre la seua procedència i actuar de mediadors per a la resolució amistosa dels conflictes que puguen plantejar-se.  
17) Defendre els col·legiats, inclús judicialment, en aquelles situacions en què resulten perjudicats, perseguits o vexats en el seu exercici professional, ja siga persones individuals, públiques o organismes públics.   
18) Cursar tots els escrits dirigits a qualsevol organisme pels col·legiats i donar-los suport amb un informe puntual, quan així siga procedent.  
19) Promoure el sentit associatiu en favor de tota obra de cooperació que puga contribuir al benestar individual o col·lectiu de la classe professional.  
20) Resoldre tots els expedients que s'hi sotmeten.  
21) Recaptar l'import de les quotes i de les derrames establides per al sosteniment de les càrregues del Col·legi, del Consell Autonòmic i del Consell General del Col·legi previstos en estos estatuts.   
22) Procedir a la contractació dels empleats o col·laboradors necessaris, en règim laboral o d'arrendament de servicis, per a la bona marxa del Col·legi; acceptar les propostes de prestacions voluntàries de col·legiats amb compensació econòmica o sense.  
23) Exercir totes les funcions, en general, en matèria econòmica i sense cap exclusió; realitzar, respecte del patrimoni propi del Col·legi, qualsevol classe d'actes de disposició i de gravamen, i en especial: a) Administrar béns; b) Pagar i cobrar quantitats; c) Fer efectius lliuraments, donar o acceptar béns en pagament o per a pagament; d) Atorgar transaccions, compromisos o renúncies; e) Comprar, vendre, retraure i permutar, purament o condicionalment, amb preu confessat o ajornat o pagat al comptat, qualsevol classe de béns i drets a excepció dels relatius a béns immobles, per als quals es requerirà l'acord de l'Assemblea General; f) Dissoldre comunitats de béns i condominis, declarar obres noves, millores i excessos de cabuda; g) Constituir, acceptar, dividir, alienar, gravar, redimir i extingir usdefruits, servituds, opcions i arrendaments inscriptibles i la resta de drets reals, i exercitar totes les facultats que se'n deriven.  
24) Prendre part en concursos i subhastes, fer propostes i acceptar adjudicacions.  
25) Acceptar a benefici d'inventari i repudiar herències i fer, aprovar o impugnar, participacions d'herències i entregar i rebre llegats.   
  
26) Contractar, modificar, rescindir i liquidar assegurances de qualsevol classe.  
27) Operar en caixes oficials, caixes d'estalvi i bancs, inclús el d'Espanya i les seues sucursals, fent tot allò que la legislació i les pràctiques bancàries permeten; seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.  
28) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, inclús el Banc d'Espanya i les seues sucursals, firmant els documents oportuns.  
29) Modificar, transferir, cancel·lar, retirar i constituir depòsits d'efectiu, valors provisionals o definitius.  
30) Convocar l'Assemblea General.  
31) Proposar a l'Assemblea General premis o mencions honorífics per a aquells professionals que se'n facen creditors.   
32) Mantindre els servicis d'assessorament jurídic i fiscal de la Junta Govern que s'estimen necessaris.  
33) Durant els quatre primers mesos de cada exercici, elaborar la memòria anual amb el contingut previst en la legislació vigent.  
34) Qualsevol altra que s'estime procedent i ajustada a les competències del Col·legi.  
35) En matèria de protecció dels interessos dels consumidors i usuaris dels servicis dels dentistes, competix a la Junta de Govern:  
  
a) En relació amb la pàgina web referida en l'article 18 anterior, crear i gestionar la pàgina web del Col·legi o coordinar el funcionament de la pàgina web que implantarà el Consell General en cas d'adhesió a esta.  
b) Implantar un servici d'atenció als consumidors i usuaris per a tramitar ?per via electrònica i a distància- aquelles queixes i reclamacions referides a l'activitat dels dentistes col·legiats que es presenten davant de qualsevol òrgan col·legial, i aquelles queixes presentades per associacions i organitzacions de consumidors i usuaris de l'àmbit territorial del Col·legi.   
c) El Servici d'Atenció als Consumidors i Usuaris podrà remetre la queixa al col·legi competent per a la instrucció i resolució d'esta en el cas que s'advertisca la possible existència de responsabilitat disciplinària, oferir al reclamant la mediació o un altre sistema de resolució de conflictes, o arxivar la queixa en el cas que s'advertisca la inexistència de responsabilitat disciplinària i la impossibilitat d'aconseguir satisfacció extrajudicial.  
  
CAPÍTOL III  
Comissió Permanent  
  
Article 40. Facultats de la Comissió Permanent  
Són facultats de la Comissió Permanent:  
a) Desenrotllar les competències que corresponguen a la junta directiva i li siguen encomanades, i resoldre les incidències que sorgisquen.  
b) Proposar tot allò que siga procedent al Ple de la Junta de Govern i a l'Assemblea General.  
c) Realitzar aquelles activitats que encomane el Ple de la Junta de Govern o l'Assemblea General.  
d) Promoure les actuacions, els cursos o les edicions de qualsevol classe que convinguen a la professió odontoestomatològica en la nostra demarcació.  
e) Prestar l'assessorament als col·legiats que s'acorde en Assemblea General.   
f) Redactar els pressupostos que, aprovats prèviament pel Ple de la Junta Govern, se sotmetran a l'aprovació de l'Assemblea General.  
  
g) Igualment, i de la mateixa manera, confeccionar la liquidació del pressupost de l'any anterior i els comptes de gastos i ingressos, així com la comptabilitat general del Col·legi.  
h) Proposar a l'aprovació del Ple de la Junta de Govern, per a ser elevat a l'Assemblea General, les inversions i disposicions del patrimoni col·legial que s'estimen procedents.  
i) Establir la quantia de quotes, tant ordinàries com extraordinàries, que han d'abonar els col·legiats, així com les altres càrregues que s'estimen procedents, les quals se sotmetran al Ple de la Junta de Govern, prèviament a sotmetre-les, quan siga necessari, a l'Assemblea General.   
  
j) Establir les tarifes o quotes per emissió de certificats, impresos, receptes, formularis, informes i aquelles labors que realitze el col·legiat.  
  
k) Proposar a la Junta de Govern les modificacions dels reglaments vigents en el Col·legi i dels presents estatuts que s'estimen pertinents, per al seu sotmetiment a l'aprovació de l'Assemblea General, quan siga necessari.  
  
CAPÍTOL IV  
Facultats dels càrrecs de la Junta  
  
Article 41. Facultats del president  
a) El president vetlarà, dins de l'àmbit territorial del Col·legi, pel compliment de les prescripcions reglamentàries i dels acords que adopte l'Assemblea General o la Junta de Govern.  
b) Exercir a tots els efectes la representació legal del Col·legi i comparéixer en nom seu en tots els organismes de tipus administratiu, judicial i de qualsevol orde. Està facultat, sense necessitat de cap altre acord, per a designar advocats i procuradors que exercisquen la representació i defensa dels interessos del Col·legi i dels col·legiats.  
  
c) Convocar, presidir i dirigir les sessions de l'Assemblea General i la Junta de Govern tant en ple com en comissió permanent, tant si són sessions ordinàries com extraordinàries, i subscriure l'acta corresponent.  
  
d) Autoritzar els informes, les convocatòries i les comunicacions que es dirigisquen als col·legiats i a totes les autoritats, corporacions o persones particulars o jurídiques.  
e) Autoritzar, amb el tresorer, els comptes bancaris del Col·legi, les imposicions i els talons, xecs o reintegraments que se'n facen.  
f) Visar tots els certificats i escrits expedits per la Secretaria del Col·legi.  
g) Autoritzar, juntament amb el tresorer, els lliuraments i les ordes de pagament, així com els llibres de comptabilitat.  
h) Nomenar les seccions acordades pel Ple de la Junta Directiva i les persones que es nomenen per a formar-ne part.  
i) Autoritzar els pagaments, a càrrec dels fons del Col·legi, que firmarà mancomunadament el tresorer.  
  
Article 42. Facultats del vicepresident  
Correspon al vicepresident assistir i substituir en casos d'absència, malaltia o defunció el president, i exercir les funcions que li conferisca este, d'acord amb les seues competències.  
  
Article 43. Facultats del secretari  
Independentment de les altres funcions que es deriven dels presents estatuts, de les disposicions vigents i de les ordes emanades de la Presidència, correspon al secretari:  
a) Redactar i remetre les convocatòries per a les diferents reunions dels òrgans del Col·legi.  
b) Redactar actes de totes les reunions de l'Assemblea General, de la Junta de Govern, en comissió permanent o en ple, i ordenar la seua transcripció al llibre corresponent, una vegada aprovada, amb el vistiplau del president.  
c) Custodiar i portar els llibres i arxius, registres, fitxers i expedients del Col·legi i dels col·legiats.  
d) Custodiar i cuidar l'anotació del registre dels llibres d?«entrades» i «eixides» de qualsevol tipus d'oficis, comunicacions i escrits.  
e) Firmar amb el president els escrits que emanen dels diferents òrgans del Col·legi.  
f) Expedir, amb el vistiplau del president, els certificats que siguen procedents, cuidant l'abonament de la taxa corresponent.  
g) Confeccionar la memòria de les activitats dels diferents òrgans del Col·legi, en cada exercici, i llegir-la davant de l'Assemblea General.  
h) Organitzar i dirigir l'oficina del Col·legi, d'acord amb els seus estatuts, i ser responsable de la seua marxa i del personal.  
i) Totes les altres que li assigne la Junta de Govern.  
h) Convocar, per orde del president, les reunions de la Junta de Govern i de l'Assemblea General.  
  
Article 44. Facultats del vicesecretari  
El vicesecretari, tal com ho acorde la Junta de Govern, auxiliarà en el treball el secretari i assumirà les seues funcions en cas d'absència, malaltia, abstenció, recusació o vacant, sense necessitat de justificació davant de tercers.  
  
Article 45. Facultats del tresorer comptador  
Correspon al tresorer comptador:  
a) Portar, autoritzar els llibres d'ingressos i gastos i, en general de comptabilitat del Col·legi amb el vistiplau del president.  
b) Autoritzar i ordenar els pagaments que haja de realitzar el Col·legi, amb la ratificació del president.  
c) Lliurar qualsevol classe de rebuts, quotes i dietes als membres de la Junta i personal del Col·legi per desplaçaments, taxes i la resta que hagen de ser pagats pel Col·legi.  
d) Preparar els pressupostos per a cada exercici anual i la liquidació del pressupost de l'exercici anterior i els comptes de gastos i ingressos anuals, i donar-ne compte a l'Assemblea General.  
e) Confeccionar l'inventari de mobles, béns i efectes del Col·legi, i donar-ne compte a la Junta de Govern.  
f) Dirigir tota la comptabilitat del Col·legi amb l'aprovació de la Junta de Govern.  
  
Article 46. Facultats dels vocals  
Corresponen als vocals, a més de les substitucions que s'indiquen en articles posteriors, exercir totes les comissions, activitats o comeses que li siguen assenyalades per l'Assemblea General, la Junta Directiva o el president, i informar-los del seu resultat.  
  
CAPÍTOL V  
De l'Assemblea General  
  
Article 47. Naturalesa jurídica  
L'Assemblea General de col·legiats és l'òrgan que comprén tots els membres del Col·legi reunits, assumix la màxima autoritat dins d'este i com a tal obliga en els seus acords tots els col·legiats, inclosos els absents, dissidents i abstinguts.  
  
Article 48. Classes d'assemblea. Quòrum d'assistència i convocatòria  
1. L'Assemblea General es realitzarà ordinàriament, una vegada a l'any durant el primer semestre de l'any, o extraordinàriament, quan ho sol·licite, per escrit, un vint per cent dels col·legiats, o quan les circumstàncies ho aconsellen a juí del president, la Junta de Govern o la Comissió Permanent.  
2. Perquè l'Assemblea puga realitzar-se vàlidament serà necessària, en primera convocatòria, la mitat més un del cens col·legial; en segona convocatòria, quedarà constituïda la Junta qualsevol que siga el nombre d'assistents i els acords es prendran per majoria simple de vots emesos, llevat que per a determinats acords s'assenyale un quòrum especial.  
  
Sense perjuí de quòrums d'assistència especials establits en estos estatuts per als supòsits de segregació, fusió, liquidació del Col·legi, per a qualsevol reforma dels estatuts s'exigirà el mateix quòrum d'assistència fixat en el paràgraf anterior i per a adoptar l'acord de reforma serà necessari el vot favorable dels dos terços dels col·legiats assistents.  
3. La convocatòria es farà per escrit, pel secretari, amb el vistiplau del president i contindrà el dia, l'hora i el lloc per a la reunió, fixarà les corresponents a la primera i segona convocatòria i l'orde del dia, en què figurarà com a últim punt «precs i preguntes». La convocatòria serà remesa amb deu dies d'antelació com a mínim als col·legiats, llevat que es tracte d'una reunió acordada amb caràcter d'urgència, en què bastarà amb quaranta-huit hores.  
  
4. En l'Assemblea es tractaran únicament els temes que figuren en l'orde del dia sense perjuí que, en l'últim capítol, es recomanen a la Junta de Govern i/o a la Comissió Permanent l'estudi d'aquells que es consideren necessaris.  
  
Article 49. Llibre d'actes  
De cada reunió que realitzen tant l'Assemblea General com la Junta de Govern, siga en ple o en comissió permanent, s'estendrà l'acta corresponent, que serà inscrita en un llibre que, amb este fi, hi haurà en la Secretària i que serà custodiat pel secretari.  
  
CAPÍTOL VI  
Competències de l'Assemblea General i moció de censura  
  
Article 50. Competències   
L'Assemblea General serà la competent per a:  
a) Aprovar, si és procedent, la memòria anual i l'actuació de la Junta de Govern, que llegirà el secretari.   
b) Aprovar, si és procedent, el pressupost de gastos i ingressos per a l'exercici següent.  
c) Aprovar, si és procedent, la liquidació del pressupost de l'exercici anterior, i els comptes de gastos i ingressos, així com la comptabilitat general del Col·legi.  
d) Ratificar els acords que haja adoptat la Junta de Govern i que necessiten esta aprovació d'acord amb els estatuts que precedixen.  
e) Censurar l'actuació de la Junta de Govern en la seua totalitat, o de qualsevol dels seus components, quan siga procedent.   
f) Modificar els estatuts socials.  
g) Aquelles altres que els siguen sotmeses a examen.   
  
Article 51. Vot de censura  
L'Assemblea General podrà exigir la dimissió de la Junta de Govern per mitjà de l'adopció del vot de censura. La petició haurà de ser subscrita almenys pel trenta per cent dels col·legiats, i s'hi haurà d'expressar amb claredat les raons en què es fonamenta.  
Perquè prospere el vot de censura, hauran d'emetre un vot favorable a este els dos terços dels membres de l'Assemblea. Si hi ha esta majoria qualificada, la Junta de Govern cessarà en el seu mandat, s'obrirà un procés electoral dins de l'Assemblea i es constituirà interinament una gestora d'edat, composta de cinc membres de l'Assemblea, tres dels quals seran els de major edat i els altres dos els de menor edat.  
  
Durant el període de temps que transcórrega des de l'adopció del vot de censura fins a la presa de possessió de la nova junta de govern, la gestora d'edat assumirà les funcions que a la Junta de Govern li conferixen els presents estatuts.   
  
TÍTOL IX  
Eleccions  
  
CAPÍTOL I  
Principis electorals i condicions d'elegibilitat  
  
Article 52. Principis electorals  
El president i els altres càrrecs de la Junta de Govern seran triats en votació directa i secreta en què podran participar, com a electors, tots els col·legiats i com a elegibles aquells electors amb exercici professional o sense obert en l'àmbit del Col·legi i que siguen espanyols o d'algun país de la Unió Europea si té reconegut este dret d'acord amb la legislació comunitària i espanyola i que no estiguen sotmesos a cap de les situacions següents:  
a) Estar condemnats per sentència ferma que comporte la inhabilitació o suspensió per a càrrecs públics, mentres estes subsistisquen.  
b) Haver sigut disciplinàriament sancionats en qualsevol col·legi d'odontòlegs i estomatòlegs o de dentistes, mentres no hagen sigut rehabilitats.  
c) No podran optar a ser candidats aquells que no estiguen al dia amb les seues quotes col·legials.  
d) No podran optar a ser candidats aquells que es troben sotmesos al règim d'incompatibilitats establides legalment.  
e) Totes les condicions d'elegibilitat hauran de ser complides en l'últim dia del termini de presentació de candidatures.  
  
Article 53. Llista de candidats  
Les candidatures als càrrecs de la Junta de Govern es presentaran en llistes tancades que seran votades globalment.   
Cap proponent podrà realitzar més d'una proposta per a cada càrrec.  
  
El període de mandat dels membres de la Junta de Govern serà de quatre anys, i podran ser reelegits o optar, els que l'exercisquen, a un altre càrrec.  
Els recursos que s'interposen en el procés electoral o contra el seu resultat, davant de la Junta Electoral, seran admesos en un sol efecte i no suspendran la votació, proclamació i possessió dels triats, excepte quan així s'acorde amb causes excepcionals mitjançant una resolució expressa i motivada.  
  
CAPÍTOL II  
Convocatòria. Mesa electoral.   
Proclamació de candidats, propaganda i votació  
  
Article 54. Convocatòria  
La convocatòria per a les eleccions dels membres de la Junta de Govern correspondrà al Ple d'esta i assenyalarà els terminis per a la presentació de candidatures, s'establirà un terme no inferior a vint dies naturals per a la presentació de candidatures, la data de la votació i la formació del cens electoral.  
La convocatòria designarà, a més, la mesa electoral, que tindrà com a missió portar a terme tot el procés electoral, vigilar l'exacte compliment dels terminis i els requisits previstos, resoldre tots aquells recursos que es presenten i subscriure les actes necessàries.  
  
Article 55. Mesa electoral  
La mesa electoral es constituirà el dia i l'hora que assenyale la convocatòria i estarà constituïda per un president, que serà un membre de la Junta de Govern no candidat, i per dos col·legiats exercents, com a vocals, que seran els dos d'incorporació més recent, així com el secretari de la Junta de Govern, si tampoc és candidat, o un altre membre d'esta si és el cas. Així mateix, es nomenaran els suplents de la mesa respectiva.  
Si no hi ha membres de la Junta de Govern per a constituir la mesa de la forma establida en l'apartat anterior, serà substituït pel col·legiat exercent de major edat que designe la Junta Directiva.  
Els membres de la mesa electoral no podran ser candidats en eixes eleccions.  
La mesa electoral alçarà acta de l'acceptació del seu càrrec i de cada una de les seues reunions fins que estes hagen conclòs, i proclamarà els elegits.  
  
Article 56. Proclamació de candidats  
L'endemà de l'expiració del termini per a presentar candidatures, reunida la mesa electoral, proclamarà la relació dels candidats que posseïsquen les condicions d'elegibilitat, i alçarà acta en què constaran, motivadament, les causes d'exclusió de candidat. Si hi ha un sol candidat vàlid per a un càrrec, serà proclamat electe sense més. La llista es publicarà en el tauler d'anuncis del Col·legi.  
En el mateix dia, o l'endemà de la publicació de les candidatures proclamades en el tauler d'anuncis, els candidats que no hagen sigut acceptats podran presentar escrit d'al·legacions en què impugnen la seua exclusió, sol·liciten la modificació de l'acord i la seua admissió com a candidat; la mesa electoral resoldrà en el termini dels dos dies següents i els inserirà en la llista, si la resolució és favorable, o ho denegarà definitivament, sense perjuí que els afectats puguen formular els recursos establits en estos estatuts.  
Aprovades les candidatures, els admesos podran designar, per mitjà d'un escrit dirigit a la mesa, interventor per a elecció, que tindrà dret a participar, una vegada acceptat el nomenament, en tots els actes electorals, i presentar les reclamacions, els recursos i les al·legacions que estime pertinents, i firmar les actes que s'alcen.  
  
Article 57. Propaganda electoral  
Els candidats podran realitzar les activitats i la propaganda electoral que estimen pertinents, sempre que no suposen descrèdit o falta de respecte personal als altres candidats, o atempte directament contra estos estatuts, els del Consell General, Autonòmic, o el codi deontològic professional. El trencament d'esta obligació motivarà la seua exclusió com a candidat, escoltada la comissió deontològica del Col·legi. L'acord d'exclusió podrà ser impugnat de la mateixa manera expressada en l'article 53. La mesa electoral, a càrrec del Col·legi, serà l'encarregada d'emetre les paperetes electorals i els sobres per al vot, tant directe com per correu, úniques vàlides per al procés electoral.  
Les paperetes seran iguals i contindran tots els candidats.  
  
Article 58. Votació  
L'acte electoral se celebrarà el dia i el lloc assenyalats en la convocatòria, des de les 10.00 a les 20.00 hores. El vot no serà delegable.  
Es tindrà en compte:  
1. El vot podrà ser emés personalment, el dia de l'elecció, o per correu certificat per mitjà de les paperetes en la forma dita en l'article anterior.  
2. En el supòsit de vot per correu, el col·legiat que desitge utilitzar este procediment haurà de sol·licitar-ho per escrit al Col·legi i s'utilitzarà la papereta oficial convenientment doblegada en el sobre també oficial remesos ambdós pel Col·legi, sense cap anotació. El sobre així tancat amb el vot a l'interior s'introduirà, al seu torn, en un altre més gran en el qual s'adjuntarà escrit firmat pel col·legiat dirigit a la mesa electoral en què expresse el seu desig d'emetre el vot per correu, acompanyat de fotocòpia del seu document nacional d'identitat i carnet col·legial, l'enviarà per correu certificat i en el sobre constarà «conté vot per a l'elecció de Junta Directiva de l'Il·lustre Col·legi Oficial de Dentistes de Castelló». Este sobre tindrà entrada en la Secretaria del Col·legi amb vint-i-quatre hores com a mínim d'antelació a l'inici de la votació. El secretari de la mesa electoral custodiarà els sobres, sense obrir-los, per a posar-los a disposició de la mesa en el moment d'iniciar-se la votació en què es procedirà a la seua obertura i a depositar els vots en l'urna al terme de l'elecció individual. Els sobres que arriben a la Secretaria del Col·legi després del termini assenyalat en el paràgraf anterior seran destruïts sense obrir-los, i es farà constar detalladament en l'acta la incidència.  
3. A l'hora i al lloc previstos per a la votació s'instal·larà una urna per la mesa electoral, i al lloc on s'assegure la intimitat de la votació es disposaran les paperetes oficials, que seran utilitzades pels votants, els quals s'identificaran prèviament davant la mesa i les introduiran personalment en l'urna.  
4. La mesa resoldrà les incidències que es produïsquen durant la realització de l'acte.  
5. El vot personal anul·larà l'emés per correu. Per això, la mesa electoral comprovarà en la llista de col·legiats esta circumstància abans d'introduir els vots per correu.  
6. Finalitzada la votació es procedirà, a continuació, a l'escrutini dels vots emesos. Es declararan nul·les les paperetes que continguen expressions alienes a la votació, o estiguen ratllades o esmenades, o voten per persona no candidata. Igualment aquelles que siguen diferents de les editades per la mesa electoral.  
En cap cas es podrà anul·lar parcialment una papereta.  
7. Del desenrotllament de la votació i el resultat de l'escrutini s'alçarà acta, que serà firmada per tots els membres de la mesa i els interventors que estiguen presents a l'escrutini. Una còpia de l'acta s'inserirà en el tauler d'anuncis del Col·legi.   
8. Si es produïx empat a vots s'haurà de convocar nova votació, i en el cas que persistisca l'empat serà proclamada la candidatura el president de la qual tinga més antiguitat com a col·legiat, i si és la mateixa, el de més edat.   
9. Dins de les quaranta-huit hores següents a la proclamació d'elegits podrà impugnar-se per escrit la totalitat de l'acte electiu o sol·licitar les correccions d'errors comesos. La mesa electoral resoldrà la impugnació en el termini dels dos dies següents accedint o denegant allò sol·licitat. En el primer cas, es podrà invalidar, si és procedent, l'elecció i es convocarà novament dins dels quinze dies següents, o es realitzaran en tot cas les correccions que no afecten el fons de l'elecció. En cas de denegació de la impugnació, els recurrents podran utilitzar els recursos de la forma establida en estos estatuts.  
  
10. Transcorreguts els terminis previstos sense impugnació o resolta definitivament l'elecció, la Junta Directiva cessant, en el termini de quinze dies, expedirà els nomenaments corresponents que hagen obtingut la majoria de vots i els comunicarà al Consell General, a la comunitat autònoma i al Consell de Col·legis de Dentistes de la Comunitat Valenciana.  
  
CAPÍTOL III   
Presa de possessió i cessament de la Junta de Govern  
  
Article 59. Presa de possessió   
Dins dels trenta dies des de l'elecció, la nova Junta de Govern prendrà possessió i es redactarà l'acta corresponent, que formen els membres ixents i entrants.  
  
Article 60. Cessament  
Els càrrecs de la Junta Directiva cessaran per les causes següents:  
a) Expiració del termini per al qual van ser triats.  
b) Renúncia de l'interessat.  
c) Nomenament per a un càrrec del govern central o autonòmic, o de les diferents administracions públiques, siga la central, l'autonòmica, la local o la institucional.  
d) Condemna per sentència ferma que comporte inhabilitació per a càrrecs públics.  
e) Sanció disciplinària per falta greu o molt greu imposada pel Col·legi en virtut de l'expedient corresponent.  
f) Pèrdua de la condició de l'elegibilitat d'acord amb els presents estatuts.  
g) Baixa per malaltia que incapacita per un temps superior a sis mesos.  
h) Per defunció.  
i) Aprovació de la moció de censura regulada en l'article 50.  
  
Article 61. Vacants  
En el supòsit de produir-se el cessament de qualsevol dels càrrecs directius de la forma dita en l'article anterior, s'observarà el següent:  
  
1. El president se substituirà pel vicepresident, que exercirà el càrrec fins a nou nomenament. El secretari, pel vocal més jove de la Junta, i el tresorer, pel de més edat dels vocals.  
2. Immediatament es convocaran eleccions per a cobrir el càrrec pel temps que reste fins a la pròxima elecció, de la forma establida en els articles precedents, si queda més de la mitat del període de mandat. Si per la brevetat del període que quede fins a la nova elecció estatutària s'entén innecessari produir un procés electoral, així ho acordarà la Junta de Govern, en resolució motivada que haurà de ser ratificada en la primera junta general que es realitze.  
3. Si es produïx el cessament de la mitat més un dels membres de la Junta de Govern, haurà de convocar-se a eleccions generals pel període de temps que reste fins a les eleccions estatutàries.  
  
TÍTOL X  
Règim jurídic de les clíniques dentals  
  
CAPÍTOL ÚNIC  
  
Article 62. Normes administratives  
L'exercici professional per compte propi s'efectuarà en un consultori o clínica dental, que estarà instal·lat en un local tancat que posseïsca les condicions regulades en la Llei 10/86, de 17 de març, o qualsevol altra norma autonòmica o local.  
  
Article 63. Anunci de la clínica  
Tota clínica dental haurà de tindre en la porta d'entrada al local un rètol en què conste nom i cognoms del col·legiat i el seu número de col·legiació, amb la titulació de què dispose, a més de figurar la llegenda «clínica dental» o una altra de similar acceptada per la Junta de Govern.  
  
En l'interior de la clínica i a la vista del públic haurà de figurar el títol original o fotocòpia autentificada d'este, l'acreditatiu de la col·legiació amb el certificat d'inspecció del Col·legi i qualsevol altra informació que s'exigisca per la normativa vigent, per a obertura de la clínica.  
  
Article 64. Fitxer  
En cada clínica dental ha d'haver un arxiu o base de dades en què figure una fitxa per cada pacient tractat en esta, que haurà de conservar-se almenys cinc anys.  
En la fitxa s'indicaran, com a mínim, les dades següents: nom i cognoms del pacient, adreça i telèfon, característiques i antecedents mèdics especials del pacient, diagnòstic previ, pla de tractament, data de les visites efectuades amb indicació del treball efectuat i honoraris percebuts.  
Hi haurà un expedient on conste tot l'historial clínic del pacient.  
  
  
Article 65. Casos de remissió del fitxer de pacients al Col·legi  
En el supòsit de traspàs de la clínica dental a un altre col·legiat, se li farà entrega del fitxer i dels expedients mèdics que posseïsca el transmetent, de conformitat amb la legislació aplicable a les dades personals.  
  
Quan es tanque una clínica dental, el Col·legi conservarà el fitxer durant un període mínim de cinc anys, de conformitat amb la legislació aplicable a les dades personals.  
  
Article 66. Obertura de clínica  
L'obertura de clínica dental necessitarà l'autorització administrativa.  
  
Article 67. Direcció i organització de la clínica dental  
Les consultes dentals estaran necessàriament organitzades, gestionades i ateses directament i personalment per un dentista.  
En cas d'absència del col·legiat, la clínica romandrà tancada, llevat que un professional col·legiat quede al capdavant d'esta, i en tot cas s'haurà de comunicar la circumstància al Col·legi.  
  
Article 68. Traspàs de clínica  
El col·legiat, o els seus hereus a la defunció d'este, tindran dret a traspassar la seua clínica dental a un altre professional col·legiat, amb comunicació prèvia a la Junta de Govern.  
  
Article 69. Inspeccions de clíniques  
La Junta de Govern podrà acordar inspeccions posteriors de les clíniques dentals obertes al públic quan ho estimen necessari o hi haja constància o indicis d'incompliment de les normes d'estos estatuts, la comissió de qualsevol falta contra la deontologia professional o es reba qualsevol denúncia de fets perseguibles.   
La Junta de Govern determinarà les persones i la forma en què la inspecció es realitzarà. Del seu resultat donaran compte a la Junta de Govern que, en ple, resoldrà el que siga pertinent.   
Constituïx falta greu no permetre l'accés i la inspecció mencionada en este article.  
  
TÍTOL XI  
Règim econòmic del Col·legi  
  
CAPÍTOL I  
Dels pressupostos i comptabilitat  
  
Article 70. Preparació dels pressupostos  
Els pressupostos anuals i la liquidació de l'exercici anterior seran preparats, redactats i presentats pel comptador tresorer, amb el vistiplau del president, i prèviament a presentar-se davant de l'Assemblea General seran aprovats per la Junta de Govern en ple.  
  
Article 71. Aprovació dels pressupostos  
L'Assemblea General de col·legiats aprovarà els pressupostos anuals de l'entitat per a l'exercici següent i la liquidació del pressupost de l'any anterior, sobre ingressos i gastos, en l'Assemblea ordinària.  
  
Així mateix, l'Assemblea General aprovarà les quotes i les exaccions que siguen necessàries per a fer front als gastos d'administració i complir els fins i les funcions que competixen al Col·legi.  
  
Article 72. Comptabilitat col·legial  
Els llibres de comptabilitat, els pressupostos i tots els suports que justifiquen els gastos i ingressos del Col·legi estaran arxivats en el Col·legi, i sota la custòdia del tresorer comptador.  
  
CAPÍTOL II  
Dels recursos econòmics  
  
Article 73. Dels recursos ordinaris  
Constituïxen recursos ordinaris del Col·legi els següents:  
a) La quota d'incorporació al Col·legi.  
b) L'import de les quotes ordinàries, fixes o variables, així com les derrames i pòlisses col·legials establides per la Junta de Govern, i les quotes extraordinàries que aprova la Junta General   
c) Els rendiments de qualsevol naturalesa que produïsquen les activitats, els béns o els drets que integren el patrimoni del Col·legi, així com els rendiments dels fons depositats en els seus comptes.  
d) Qualsevol altre concepte que legalment siga procedent.   
  
Article 74. Dels recursos extraordinaris  
Constituiran recursos extraordinaris del Col·legi els següents:  
a) Les subvencions o donatius que es concedisquen al Col·legi per l'Estat o corporacions oficials, entitats o particulars.  
b) Els béns i drets de qualsevol classe que per herència, llegat o un altre títol passen a formar part del patrimoni del Col·legi.  
c) Les quantitats que per qualsevol concepte corresponga percebre al Col·legi quan administre, complint algun encàrrec temporal o perpetu, inclús cultural o benèfic, determinats béns o rendes.  
d) Qualsevol altre que legalment siga procedent.  
  
TÍTOL XII  
Règim administratiu i personal del Col·legi  
  
CAPÍTOL I   
Règim administratiu  
  
Article 75. Carnet col·legial  
Tot col·legiat, des del moment de la seua incorporació al Col·legi, rebrà el carnet que l'acredita com a tal, amb el seu número col·legial, expedit pel secretari amb el vistiplau del president, en el qual figurarà la firma del col·legiat i la seua fotografia. Així mateix, rebrà certificació d'acord d'admissió.  
  
Article 76. Expedient personal  
També des del moment de la seua col·legiació, s'obrirà l'expedient personal de cada col·legiat, en el qual es faran constar la sol·licitud per a la seua alta col·legial i la tramitació fins a la seua admissió. S'hi faran constar totes aquelles vicissituds referents al col·legiat que vagen succeint durant el seu exercici professional.   
  
Article 77. Talonaris de receptes, impresos i certificats  
Així mateix, des del moment de la seua incorporació al Col·legi, el col·legiat tindrà dret que se li vagen proporcionant models de talonaris de receptes odontoestomatològiques que haja aprovat i confeccionat el Col·legi.  
  
Article 78. Revista del Col·legi i altres publicacions  
El Col·legi podrà editar una revista oficial pròpia o bé col·laborar amb la revista del Col·legi de la Comunitat, i arreplegar-hi totes les disposicions oficials, qüestions professionals, notícies d'interés, etcètera, així com els treballs científics que per la seua importància meresquen ser coneguts pels col·legiats.  
  
Article 79. Premis i distincions  
El Col·legi podrà establir premis i distincions encaminades al reconeixement de valors professionals o servicis rellevants prestats al Col·legi, a la societat en el marc dels fins col·legials. Els dits premis i distincions es regularan pels seus estatuts particulars.  
  
CAPÍTOL II   
Personal del Col·legi  
  
Article 80. Personal executiu i laboral  
1. La Junta de Govern podrà contractar el personal que estime necessari per al seu funcionament correcte i compliment dels seus fins.  
2. A les ordes directes del secretari d'este Il·lustre Col·legi correspondrà la distribució del treball entre el personal laboral.  
  
Article 81. Assessoria Jurídica  
1. La Junta de Govern comptarà amb l'assessoria jurídica corresponent que determine la Junta de Govern.  
2. L'Assessoria Jurídica cuidarà l'adequació a dret de les resolucions, expedients i actuacions en general dels òrgans respectius i, amb esta finalitat, emetrà els informes o dictàmens que siguen procedents.  
  
  
Article 82. Altres assessors  
La Junta de Govern podrà contractar personal assessor en diverses qüestions.  
  
TÍTOL XIII  
Modificació de l'àmbit territorial del Col·legi i dissolució  
  
CAPÍTOL I  
Modificació de l'àmbit territorial del Col·legi  
  
Article 83. Fusió i absorció  
Per a poder modificar l'àmbit territorial del Col·legi per unió o fusió amb un o uns altres de la mateixa professió, així com l'absorció pel Col·legi d'altres preexistents sempre que cap d'ells sobrepasse l'àmbit de la Comunitat Valenciana, serà necessari l'acord majoritari de l'Assemblea. Caldrà obtindre l'aprovació per decret del Consell, amb un informe previ del Consell Valencià de Col·legis.  
  
Article 84. Segregació  
La modificació de l'àmbit territorial del Col·legi per segregació haurà de ser pres per acord majoritari de l'Assemblea i aprovat per decret del Consell, amb un informe previ del Consell Valencià de Col·legis.  
  
CAPÍTOL II  
Dissolució i liquidació del Col·legi  
  
Article 85. Dissolució   
L'acord de dissolució es prendrà per acord de l'Assemblea General i haurà de ser aprovat per llei de la Generalitat amb un informe previ del Consell Valencià de Col·legis.  
Article 86. Liquidació  
En cas de ser aprovada la dissolució, es nomenarà una comissió liquidadora, la qual procedirà, després d'haver pagat els deutes que hi haguera, a quantificar els béns i valors que resulten sobrants, els quals s'adjudicaran a les entitats benèfiques i de previsió social de l'organització col·legial de dentistes de l'àmbit territorial que corresponga, i si no n'hi ha, a qualsevol entitat benèfica.